| **Jakopas Sansovinasit. *Jacopo Sansovino*** |
| --- |
|  |
| Jakopo Sansovino portretas, aut. Tintoretas, apie 1565 m. |
| Gimė | 1486 m. liepos 2 d.Florencija |
| Mirė | 1570 m. lapkričio 27 d. (84 metai)Venecija |
|  |
| Veikla | renesanso skulptorius ir architektas |
|  |
|  **Vikiteka** | Jacopo Sansovino |

**Jakopas Sansovinas** (it. *Jacopo Sansovino*, tikr *Jacopo Tatti*, 1486 m. liepos 2 d. − 1570 m. lapkričio 27 d.) – XVI a. italų renesanso skulptorius ir architektas, svarbiausias jo statinys − Šv. Morkaus biblioteka Venecijoje.

Biografija
----------

Jakopas Tatis pakrikštytas 1486 m. liepos 2 d. Florencijoje. 1502 m. jis įstojo mokytis į florentiečio skulptoriaus Andrea Sansovino dirbtuves ir iš pagarbos prisiėmė mokytojo pavardę. 1505 m. Jakopas Sansovinas lydėjo architektą Džiuljaną da Sangalą kelionėje į Romą, kur popiežius Julijus II pasamdė jį antikinių skulptūrų restauravimo darbams. Romoje J. Sansovinas susipažino su antikine architektūra ir skulptūra. Apie 1510−1518 m. J. Sansovinas buvo grįžęs į Florenciją, dirbo kartu su Andrea del Sartu, sukūrė skulptūras „Šv. Jokūbas" ir „Bakchas". Po to J. Sansovinas vėl keliavo Į Romą ir joje išbuvo iki 1527 m. miesto užėmimo ir nusiaubimo nevaldomos Karolio V kariuomenės. Po to Jakopas Sansovinas persikėlė į Veneciją, kur 1529 m. buvo paskirtas Venecijos respublikos architektu, susidraugavo su Ticianu ir poetu Pjetru Aretinu. 

Jakopas Sansovinas laikomas reikšmingiausia asmenybe, atnešusią į Veneciją aukštojo renesanso stilistiką. Svarbiausiu jo statiniu tapo Šv. Morkaus biblioteka (pradėta 1537 m.) pačiame Venecijos centre, San Marko aikštėje. Prie jos pastatytas *Palazzo della Zecca*. Iš skulptūros darbų pažymėtinos „Marso" ir „Neptūno" skulptūros (1554−1566) Dožų rūmų kortilėje, tiesa, atliktos jo asistentų. Jakopo Sansovino kūrybinio stiliaus šaknys buvo antikiniame mene, tačiau jo kūryba nebuvo sustabarėjusi ir aklai sekanti antikiniu palikimu, o pasižymėjo gaivališkumu. Daugelį savo skulptūrų J. Sansovinas kūrė kaip pastatų fasado papuošimus. Jo kūrinius atidžiai studijavo ir buvo jų paveiktas Andrea Paladijas (1508−1580). Jakopas Sansovinas mirė 1570 m. lapkričio 27 d. Venecijoje. Jo sūnus Frančeskas (1521−1583) buvo tyrinėtojas ir 1581 m. veikale *Venetia, città nobilissima* pateikė anksčiausią Venecijos meninio palikimo aprašymą.

Darbų galerija
--------------

### Architektūra

* Palazzo Corner della Ca' Granda, Venecija *Palazzo Corner della Ca' Granda*, Venecija
* San Marko aikštės Lodžeta, Venecija San Marko aikštės Lodžeta, Venecija
* Šv. Morkaus biblioteka, Venecija Šv. Morkaus biblioteka, Venecija
* Villa Garzoni *Villa Garzoni*

### Skulptūros

* „Madona ir Kūdikis", Ca' d'Oro, Venecija „Madona ir Kūdikis", *Ca' d'Oro*, Venecija
* „Venera ir Kupidonas", J. Paul Getty muziejus, Los Andželas „Venera ir Kupidonas", J. Paul Getty muziejus, Los Andželas
* „Madona ir Kūdikis", Bodės muziejus, Berlynas „Madona ir Kūdikis", Bodės muziejus, Berlynas
* „Marsas" ir „Neptūnas", Dožų rūmai, Venecija „Marsas" ir „Neptūnas", Dožų rūmai, Venecija

Šaltiniai
---------

|  |  |
| --- | --- |
|  | **Vikiteka: Jacopo Sansovino** – vaizdinė ir garsinė medžiaga  |

* Chilvers, Ian. The Oxford Dictionary of Art. Oxford University Press, 2004. p. 630
* Encyclopaedia Britannica